РЕГЛАМЕНТ ЗА ИЗПЪЛНЕНИЕ (ЕС) № 599/2013 НА КОМИСИЯТА
от 24 юни 2013 година
за изменение на Регламент (ЕС) № 578/2010 относно размера на възстановяванията при износ, за който няма издадени удостоверения, на определени селскостопански продукти, изнасяни под формата на стоки, които не са включени в приложение I към Договора, и уведомяването от страна на държавите членки относно свързаната с това информация
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1216/2009 на Съвета от 30 ноември 2009 г. за определяне на търговския режим, приложим за някои стоки, получени от преработката на селскостопански продукти (1), и по-специално член 8, параграф 3, първа алинея от него,
като има предвид, че:
(1)
Регламент (ЕС) № 578/2010 на Комисията от 29 юни 2010 година за прилагане на Регламент (ЕО) № 1216/2009 на Съвета относно режима на възстановяванията при износ за определени селскостопански продукти, изнасяни под формата на стоки, които не са включени в приложение I към Договора, и относно критериите за определяне на размера на тези възстановявания (2) предвижда освобождаване на малките износители от задължението да предоставят удостоверение за износ в рамките на общ размер, определен на индивидуално и глобално равнище. В него също така се предвижда Комисията да бъде уведомявана относно удостоверенията за износ, за които за подадени заявления, както и, в някои случаи, относно издадените удостоверения за износ.
(2)
Неотдавнашните намаления на ставките на възстановяване при износа, дължащи се на комбинираното влияние на реформата на общата селскостопанска политика и на промените на цените на селскостопанските стоки на международния пазар, доведоха до ситуация, при която са подадени по-малко или никакви заявления за удостоверения за възстановяване, вследствие на което се облекчи натискът върху бюджета на Съюза за възстановяване на средства при износа на стоки, които не са включени в приложение I към Договора. При тези обстоятелства, когато за Съюза не съществува опасност от нарушаване на неговите международни ангажименти, е целесъобразно да се опрости системата за възстановяване на средства при износа на някои селскостопански продукти под формата на стоки, които не са включени в приложение I към Договора, намалявайки по този начин административната тежест.
(3)
Следователно е целесъобразно да се увеличи прагът на плащанията, до който малките износители се освобождават от подаването на удостоверения за възстановяване на индивидуално и глобално равнище. Също така е целесъобразно временно да се отменят задълженията на компетентните органи на държавите членки да уведомяват относно размера на заявленията, подадени за удостоверения за възстановяване, когато възстановяванията, приложими за всички основни продукти, са временно отменени, не са определени или са равни на нула, както и да уведомяват относно удостоверения за възстановяване, когато такива не са били издадени, както и задължението, когато няма конкретни суми, да се предоставя информация с цел да се гарантира функционирането и управлението на системата за удостоверения за възстановяване и да се информира Комисията, че не са предоставени средства.
(4)
Поради това Регламент (ЕС) № 578/2010 следва да бъде съответно изменен.
(5)
Предвидените в настоящия регламент мерки са в съответствие със становището на Комитета по хоризонталните въпроси, касаещи търговията с преработени селскостопански продукти, които не са включени в приложение I към Договора,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 578/2010 се изменя, както следва:
1)
Член 42, параграф 1 се заменя със следното:
„1. Не се изискват удостоверения за износ, за който заявленията, които са подадени от стопанския субект през бюджетната година, не пораждат право на изплащане на сума над 200 000 EUR“;
2)
Член 43, параграф 1 се заменя със следното:
„1. За всеки бюджетен период износът по член 42, параграф 1 е допустим за изплащане на възстановяване в рамките на лимит от общ резерв от 80 милиона EUR за всяка бюджетна година.“;
3)
Вмъква се следният член 53а:
„Член 53а
1. Когато възстановяването, приложимо за всички основни продукти, включени в приложение I, е временно отменено, не е определено или е равно на нула за периода, посочен в член 29, параграф 1, букви от а) до е), задължението на държавите членки да уведомяват за този период, предвидено в член 30 и член 34, параграф 2, се отменя.
2. В случаите когато не са били издадени удостоверения през периодите, посочени в член 51, параграф 1, букви в) и г), задължението на държавите членки да предоставят информация за тях съгласно член 51, параграф 1, букви в) и г) се отменя.
3. В случаите когато няма конкретни суми, задължението на държавите членки да предоставят информация съгласно член 51, параграф 1, букви а) и б), член 51, параграф 2, член 52 и първото изречение на член 53, както и да информират относно непредоставянето на средства съгласно второто изречение на член 53 се отменя.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 24 юни 2013 година.